RO Jurnalul Oficial al Uniunii Europene L 47/19

DECIZIA COMISIEI

din 21 februarie 2011

privind neincluderea bromurii de metil în anexa I la Directiva 91/414/CEE a Consiliului

[notificată cu numărul C(2011) 950]

(Text cu relevanță pentru SEE)

(2011/120/UE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (1), în special articolul 6 alineatul (1),

întrucât:

(1) Regulamentele (CE) nr. 451/2000 (2) și (CE) nr. 1490/2002 (3) ale Comisiei stabilesc normele detaliate de punere în aplicare a fazelor a doua și a treia din programul de lucru menționat la articolul 8 alineatul (2) din Directiva 91/414/CEE, precum și o listă de substanțe active care trebuie evaluate în vederea eventualei lor includeri în anexa I la Directiva 91/414/CEE. În lista respectivă este inclusă bromura de metil.

(2) Decizia 2008/753/CE a Comisiei din 18 septembrie 2008 privind neincluderea bromurii de metil în anexa I la Directiva 91/414/CEE a Consiliului și retragerea autorizațiilor pentru produsele de protecție a plantelor care conțin această substanță (4) a fost adoptată în conformitate cu articolul 11f din Regulamentul (CE) nr. 1490/2002, cu articolul 12 alineatul (1) litera (a) și articolul 12 alineatul (2) litera (b) din regulamentul respectiv.

(3) În temeiul articolului 6 alineatul (2) din Directiva 91/414/CEE și în acord cu notificatorul inițial, o terță persoană (denumită în continuare „solicitantul”) a depus o nouă cerere solicitând aplicarea procedurii accelerate, astfel cum se prevede la articolele 14-19 din Regulamentul (CE) nr. 33/2008 al Comisiei din 17 ianuarie 2008 de stabilire a normelor de aplicare a Directivei 91/414/CEE a Consiliului în privința unei proceduri ordinare și a unei proceduri accelerate de evaluare a substanțelor active prevăzute în programul de lucru menționat la articolul 8 alineatul (2) din directiva respectivă, dar care nu au fost incluse în anexa I la aceasta (5).

(4) Cererea a fost transmisă Regatului Unit, desemnat stat membru raportor prin Regulamentul (CE) nr. 1490/2002. Perioada de timp pentru procedura accelerată a fost respectată. Specificarea substanței active și utilizările indicate sunt identice cu cele care au făcut obiectul Deciziei 2008/753/CE. Cererea respectivă este conformă, de asemenea, cu celelalte cerințe de fond și de procedură menționate la articolul 15 din Regulamentul (CE) nr. 33/2008.

(5) Regatul Unit a evaluat datele suplimentare transmise de solicitant și a pregătit un raport suplimentar. La data de 26 noiembrie 2009, raportul respectiv a fost transmis Autorității Europene pentru Siguranța Alimentară (denumită în continuare „autoritatea”) și Comisiei. Autoritatea a comunicat raportul suplimentar celorlalte state membre și solicitantului pentru observații și a transmis Comisiei observațiile primite. În conformitate cu articolul 20 alineatul (1) din Regulamentul (CE) nr. 33/2008 și la solicitarea Comisiei, la data de 3 noiembrie 2010, autoritatea a prezentat Comisiei concluzia sa referitoare la bromura de metil (6). Proiectul de raport de evaluare, raportul suplimentar și concluzia autorității au fost reexaminate de statele membre și de Comisie în cadrul Comitetului permanent pentru lanțul alimentar și sănătatea animală și au fost finalizate la data de 28 ianuarie 2011 sub forma raportului de reexaminare al Comisiei privind bromura de metil.

(6) Raportul suplimentar elaborat de statul membru raportor și concluzia emisă de autoritate se concentrează asupra aspectelor problematice care au condus la neincluderea substanței. Aspectele problematice respective se refereau la efectele nocive asupra sănătății umane, în special asupra sănătății persoanelor prezente expuse întâmplător, deoarece expunerea era mai mare de 100 % din AOEL (nivelul acceptabil de expunere a operatorului), dar și asupra sănătății consumatorilor, deoarece expunerea era mai mare de 100 % din DZA (doza zilnică acceptabilă) și DAR (doză acută de referință). În raportul de reexaminare privind bromura de metil au fost identificate mai multe aspecte problematice.

(7) Solicitantul a transmis informații suplimentare, în special în ceea ce privește reducerea expunerii prin aplicarea unei tehnologii de recuperare. În vederea reducerii riscului pentru consumatori și speciile nevizate, solicitantul și-a limitat revendicările la utilizările substanței pentru materialele de ambalaj din lemn sub formă de containere.

(8) Cu toate acestea, informațiile suplimentare furnizate de solicitant nu au permis eliminarea tuturor aspectelor problematice specifice ridicate de bromura de metil.

(9) În special, informațiile disponibile nu au fost suficiente pentru a permite o evaluare cantitativă a expunerii persoanelor prezente expuse întâmplător. În plus, informațiile disponibile nu au fost suficiente pentru a permite estimarea eventualelor concentrații de bromură de metil din aer emanate de containerele fabricate din materiale de ambalaj din lemn tratate cu bromură de metil și pentru finalizarea evaluării riscului pentru organismele nevizate. În plus, nu au fost disponibile date care să permită evaluarea riscului de expunere indirectă a solului, a apei de suprafață și a apei subterane.

(10) Comisia a invitat solicitantul să își prezinte observațiile privind concluzia autorității. În plus, în conformitate cu articolul 21 alineatul (1) din Regulamentul (CE) nr. 33/2008, Comisia a invitat solicitantul să formuleze observații cu privire la proiectul de raport de examinare. Solicitantul și-a prezentat observațiile, acestea fiind examinate cu atenție.

(11) Cu toate acestea, în ciuda argumentelor prezentate de solicitant, aspectele problematice identificate nu au putut fi înlăturate, iar evaluările efectuate pe baza informațiilor transmise și evaluate în cursul reuniunilor experților autorității nu au demonstrat că, în condițiile de utilizare propuse, produsele de protecție a plantelor care conțin bromură de metil ar îndeplini în general cerințele prevăzute la articolul 5 alineatul (1) literele (a) și (b) din Directiva 91/414/CEE.

(12) Prin urmare, bromura de metil nu ar trebui inclusă în anexa I la Directiva 91/414/CEE.

(13) Decizia 2008/753/CE ar trebui abrogată.

(14) Prezenta decizie nu exclude transmiterea unei alte cereri pentru bromura de metil, în temeiul articolului 6 alineatul (2) din Directiva 91/414/CEE și al capitolului II din Regulamentul (CE) nr. 33/2008.

(15) Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,

ADOPTĂ PREZENTA DECIZIE:

Articolul 1

Bromura de metil nu se include în calitate de substanță activă în anexa I la Directiva 91/414/CEE.

Articolul 2

Decizia 2008/753/CE se abrogă.

Articolul 3

Prezenta decizie se adresează statelor membre.

Adoptată la Bruxelles, 21 februarie 2011. Pentru Comisie John DALLI Membru al Comisiei

(1) JO L 230, 19.8.1991, p. 1.

(2) JO L 55, 29.2.2000, p. 25.

(3) JO L 224, 21.8.2002, p. 23.

(4) JO L 258, 26.9.2008, p. 68.

(5) JO L 15, 18.1.2008, p. 5.

(6) Autoritatea Europeană pentru Siguranța Alimentară; Conclusion on the peer review of the pesticide risk assessment of the active substance methyl bromide (Concluzia evaluării inter pares a riscului utilizării ca pesticid a substanței active bromură de metil). EFSA Journal 2011; 9(1):1893. [32 pp.]. doi:10.2903/j.efsa.2011.1893. Document disponibil la adresa de Internet: www.efsa.europa.eu/efsajournal.